РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/282-21

6. јул 2021. године

Б е о г р а д

ЗАПИСНИК

20. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 2. ЈУЛА 2021. ГОДИНЕ

 Седница је почела у 11 часова и 2 минута.

 Седницом је председавао Верољуб Арсић, председник Одбора.

 Поред председника, седници су присуствовали чланови Одбора: Илија Животић, заменик председника Одбора, Александра Томић, Драгомир Карић, Јасмина Каранац, Весна Стамболић, Наташа Љубишић, Зоран Томић, Ивана Поповић, Ана Белоица и Снежана Пауновић.

 Седници су присуствовали заменици одсутних чланова Одбора: Ненад Крстић (заменик члана Одбора Тихомира Петковића), Адријана Пуповац (заменик члана Одбора Оливере Недељковић), Милош Банђур (заменик члана Одбора Крста Јањушевића) и Дубравка Краљ (заменик члана Одбора Угљеше Марковића).

 Седници нису присуствовали чланови Одбора: Снежана Петровић и Војислав Вујић, нити њихови заменици.

 Седници су, на позив председника, испред Агенције за енергетику Републике Србије, присуствовали: Дејан Поповић, председник Савета АЕРС и Негица Рајков и Горан Петковић, чланови Савета АЕРС.

 На предлог председника, Одбор је једногласно утврдио следећи

Д н е в н и р е д

1. Разматрање Годишњег извештаја о раду Агенције за енергетику Републике Србије за 2020. годину (03 број 02-926/21 од 27. маја 2021. године).

 Одбор је размотрио Годишњи извештај о раду Агенције за енергетику Републике Србије за 2020. годину и поднео Извештај Народној скупштини са Предлогом закључка.

 Председник Одбора је подсетио да Савет Агенције за енергетику Републике Србије подноси Народној скупштини најмање једном годишње, до 31. маја сваке године, извештај о раду Агенције, на основу члана 39. Закона о енергетици. Извештај о раду садржи податке о раду Агенције у претходној години, о њеном финансијском пословању и о стању у енергетском сектору Републике Србије, у оквиру надлежности Агенције.

 У уводним напоменама, Дејан Поповић, председник Савета АЕРС, изнео је да је Годишњи извештај о раду Агенције за енергетику Републике Србије усвојен на седнци Савета АЕРС 27. маја 2021. Извештај садржи извештај о стању енергетског сектора у Србији и извештај о раду и финансијском пословању Агенције. Агенција је у условима ванредног стања и за све време примене мера за спречавање ширења заразне болести COVID-19 обезбедила да се сви прописани поступци спроводе у законском року. Благовремено је обављала све друге послове из свог делокруга. Сигурност снабдевања електричном енергијом, природним гасом и дериватима нафте у 2020. години је била задовољавајућа, што је било од посебног значаја у условима пандемије. Укупна потрошња електричне енергије у 2020. години је била на нивоу потрошње у 2019. години. Повећана је потрошња у домаћинствима за 2,8% и код купаца на високом напону за 0,6%, а смањена је потрошња у индустрији, код купаца на средњем напону за 0,4% и код купаца на ниском напону за 5,8%. Укупна производња електричне енергије у 2020. години је била већа за 2% у односу на 2019. годину, при чему је производња у термоелектранама на угаљ била већа за око 5%, а у хидроелектранама повезаним на преносни систем је производња била мања за 4,7% електричне енергије због неповољнијих хидролошких услова. У у ветроелектранама повезаним на преносни система произведено 9%, а у електранама повезаним на дистрибутивни систем произведено је 13,2% више електричне енергије. У 2020. години извоз електричне енергије је за 264 GWh био већи од увоза. Потрошња природног гаса у 2020. години је повећана за 6,7% у односу на 2019. годину. Потрошња природног гаса је порасла код свих категорија потрошње, а највише у домаћинствима за 18,8%. Раст потрошње у домаћинствима указује да је природни гас конкурентан енергент. Од укупног обима продаје, на слободном тржишту, продато је у 2020. години 48,6% електричне енергије (у 2019. години 49,2%) и 82,9% природног гаса (у 2019. години 84,1%). Домаћинства су у занемарљивом броју (148 мерних места) користила право да бирају снабдевача и купују на слободном тржишту и углавном су се снабдевала по регулисаним ценама. Стратегијом развоја енергетике за период до 2025. године, прогнозиран је раст потрошње електричне енергије мање од 1% просечно годишње. У том периоду би потрошња требало да се покрива продужењем радног века и повећањем снаге постојећих и изградњом нових електрана. На преносну мрежу током 2020. године није било прикључења нових ветроелектрана, тако да је на крају године укупна инсталисана снага ветроелектрана прикључених на преносну мрежу остала непромењена и износила је 373 МW, док је на дистрибутивну мрежу на крају 2020. године било прикључено 328 малих електрана укупне инсталисане снаге 212 МW. У 2020. години, производња електричне енергије из обновљивих извора прикључених на преносни и дистрибутивни систем је износила 10 872 GWh, што је 32,1% бруто потрошње електричне енергије, чему је допринео пораст производње енергије из ветра. Савет Агенције за енергетику Републике Србије је на основу Закона о енергетици, којим је у домаће законодавство пренет „Трећи пакет“ прописа ЕУ о заједничким правилима унутрашњег тржишта енергије, донео 5. марта 2019. године Решење о изузећу новог интерконектора за природни гас, којим одобрава привредном друштву „Гастранс д.о.о. - Нови Сад“ изузеће од обавеза примене правила приступа треће стране, од власничког раздвајања и од регулисаних цена за коришћење гасовода којим ће се транспортовати природни гас кроз Републику Србију и бити повезан на бугарски и мађарски национални транспортни систем. После прелиминарне сертификације Гастранс д.о.о. као независног оператора транспорта и добијеног мишљења Секретаријата Енергетске заједнице, Савет Агенције је, 21. фебруара 2020. године, донео коначну одлуку којом се Гастранс д.о.о. сертификује као независни оператор транспорта природног гаса. У току 2020. године овај интерконективни гасовод је највећим делом завршен, повезан је са транспортним системом у Бугарској и транспортним системом Транспортгаса у Србији. Прве количине гаса за тржиште у Србији су из правца Бугарске допремљене овим гасоводом почетком 2021. године. Ова гасна интерконекција је најважнији услов за обезбеђење дугорочно сигурнијег снабдевања природним гасом и развоја тржишта и избегавање ризика са којима се Србија суочавала. Цене природног гаса за јавно снабдевање за све јавне снабдеваче, као и цене приступа систему за транспорт и дистрибуцију природног гаса, током 2020. године се нису мењале. За одржив развој енергетских система је веома важна адекватна дугорочна политика регулисаних цена, предвидива за купце и инвеститоре. Неизоставан предуслов за промене регулисаних цена електричне енергије за домаћинства је повећање броја заштићених социјално угрожених купаца, јер је и у 2020. години број заштићених купаца који су користили право на умањење рачуна био око 72 000, док је по процени надлежних институција број корисника који би могли да користе ово право већи од 300 000. У 2020. години је дошло до повећања губитака у дистрибутивној мрежи, који су у односу на губитке у 2019. години повећани за 0,20% и износе 11,95% електричне енергије преузете у дистрибутивни систем, што је веома висока вредност у односу на технички оправдане. Потребно је и интензивирање инвестиција у електродистрибутивну мрежу, преузимање мерних урећаја и прикључних водова и ефикаснија замена мерних уређаја. У 2020. години показатељи за непланиране прекиде испоруке електричне енергије у преносном и дистрибутивном систему су незнатно лошији у поређењу са 2019. годином. Показатељи непрекидности испоруке су и даље знатно лошији од европског просека. Прикупљање података о квалитету испоруке природног гаса се спроводило и у 2020. години, тако да су сви енергетски субјекти обезбедили и Агенцији доставили тражене податке. На транспортним системима у 2020. години није било непланираних прекида, док је у дистрибутивним системима највећи број непланираних прекида био последица деловања трећих лица. У домену регулације цена, Савет Агенције је у децембру 2020. године изменио методологије којима се у складу са Законом одређује образовање регулисаних цена енергетских субјеката, Методологију за одређивање цене приступа систему за пренос електричне енергије, Методологију за одређивање цене приступа систему за дистрибуцију електричне енергије и Методологију за одређивање цене гарантованог снабдевања електричном енергијом. Савет Агенције је 23. јануара 2020. године донео одлуку о ценама системских и помоћних услуга у електроенергетском систему за 2020. годину. Савет Агенције је 26. новембра 2020. године усвојио и извештај о потреби регулисања цена закупа резервне снаге за системске услуге секундарне и терцијарне регулације, неопходности одржавања резервног снабдевања електричном енергијом и потреби регулисања цена електричне енергије за гарантовано снабдевање. Дата је сагласност на одлуке о ценама електричне енергије за гарантовано снабдевање 17. децембра 2020. године, чиме је на захтев гарантованог снабдевача ЈП ЕПС Београд цена гарантованог снабдевања одређена у износу који је, без пореза и такси, 7, 867 дин/kWh. Нова цена виша је у односу на претходну просечну цену за 3,4%. Дата је сагласност на Одлуку о ценама приступа систему за пренос електричне енергије, дата је у децембру 2020. године, чиме је цена приступа преносном систему електричне енергије увећана за 10%. Такође у децембру 2020. године дата је сагласност на цене приступа систему за дистрибуцију електичне енергије, цена приступу систему за дистрибуцију електричне енергије увећана је за 5,52%. Акти о ценама и сагласности Агенције објављене су у „Службеном гласнику Републике Србије“. У области природног гаса Савет Агенције је дао сагласност на цене дугорочних услуга транспорта и цена приступа краткорочним капацитетним производима. На захтев Гастранс д.о.о., Савет Агенције је у децембру 2020. године дао сагласност на акте о ценама приступа новом гасном интерконектору пре почетка комерцијалног рада новог гасног интерконектора. Цене нестандардних услуга које објављују оператори система и које су доступне на интернет страници Агенције су цене нестандардних услуга оператора транспортног система за природни гас- „Транспортгас Србија“ д.о.о. У новембру 2020. године, Савет Агенције је дао сагласност на неколико правила, такође у 2020. години Савет Агенције је дао сагласност и на друге акте. Када је реч о одлучивању по жалбамам, у 2020. години примљено је укупно 356 поднесека који су се углавном односили на рад и поступање енергетских субјеката из различитих домена пословања. Међународне активности одвијале су се преко online семинара и састанака. Када је реч о финансијском пословању Агенције, обрачунати приходи од накнада за трошкове издавања лиценци и измену већ издатих решења за 2020. годину износе укупно 13.440.586 динара. Приход од регулаторне накнаде, односно од дела тарифе за приступ и коришћење система за пренос електричне енергије, транспорт природног гаса и транспорт нафте нафтоводима, у 2020. години је износио 184.045.980 динара, што чини 83% укупног прихода Агенције, а 93% укупних пословних прихода 2020. године. Приходи од наплаћених исправљених потраживања претходне године у 2020. години у изосу од 22.381.248 динара, чине исправљена потраживања 2019. године за регулаторне накнаде ЈП Србијагас, а која су наплаћена у 2020. години. У 2020. години су остварени укупни расходи од 208.932.247 динара, а за 2020. годину су планирани укупни расходи од 223.357.223 динара, што је мање за 14.424.976 динара, или за 6,4%. Изнето је да када је реч о квалификационој структури запослених у Агенцији раде пет доктора наука, један магистар, 34 особе са високом стручном спремом, четворо са средњом стручном спремом и једна особа са нижом стручно спремом. Укупно у Агенцији има 45 запослених. Подсетио је да су на претходној седници народни посланици предложили да Агенција размисли о запошљавању приправника. Након седнице, у Савету је озбиљно размотрен предлог и припремљен је поступак за пријем приправника. Као резултат пословања 31.12.2020. године исказан је вишак прихода над расходима од 11.807.734 динара, који се преносе у наредну годину као нераспоређена добит.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

 -које су битне разлике између Извештаја за 2019. и 2020. годину и чиме Агенција може да се похвали, а чиме не;

 -који је тренутни статус неколикико предузећа „Танспортгас“, имајући у виду да је у Извештају за 2019. годину, „Транспортгас“ критикован, односно цела ситуација у гасном сектору (у Извештају се говори о одузимању лиценце „Југорозгасу“, у претходном Извештају није истакнуто о каквој се лиценци ради, односно шта је одузето „Југорозгасу“ );

-које су статусне промене у ЈП ЕДС, инајући у виду да је процес раздвајања био критикован у Годишњем извештају за 2019. годину, односно регулисање односа са ЕПС није било доведено до краја на задовољавајући начин, какви су помаци напављени, и да ли су процеси завршени;

-када је реч о ценама, став Агенције да број енергетских заштићених купаца треба да буде четири пута већи како би могла да се подигне цена електричне енергије, да ли се на ту тему разговара са Министарством рударства и енергетике, и какав је њихов став;

-констатовано је да су неопходна велика улагања у електродистрибутивни систем, да ли постоји координација са онима који треба да изврше улагања;

-изнето је да 2020. године није прикључен ни један нови ветро парк у односу на 2019. годину, а 9% је повећана производња из ветро паркова у односу на 2019. годину: да ли то значи да су ветрогенератори прикључени касније или нису радили целу 2019. годину. Ако је за 13,2% је повећана производња из микро и малих хидроелектрана, да ли је било прикључења таквих објеката у 2020. години;

-да ли, с обзиром на енергетске потребе Србије, има места за размишљање да и Србија попут суседних земаља у будућности има једну атомску електро-централу;

-када је реч о заштићеним потршачима, указано је да постоји велики проблем код евидентирања и да је 72.000 људи у 2020. години остварило своје право: да ли је покренута иницијатива да локалне самоуправе промовишу, односно да се грађани упознају са правом које могу да остваре.

 Похваљен је Годишњи извештај о раду Агенције за енергетику. Истакнуто је да Агенција ради одлично, с обзиром на број запослених и обим посла који се повећава. Изражена је нада да ће се уз помоћ председника Одбора за привреду и председника административног Одбора наћи право решење и да ће Административни одбор Народне скупшитне одобрити пријем приправника. Предложено је да се пошаље допис председнику административног Одбора. Електропривреда Србије је 1999. године за време НАТО бомбардовања показала велику способност. Ни једна држава не би могла за два или три сата да врати у функцију електроенергетски систем разаран графитним бомбама.

 Изнето је да, када је реч о потрошњи до 240 КW електричне енергије, Центри за социјални рад при локалним самоуправама немају никакву надлежност, осим давања обичних потврда да је лице у стању социјалне потребе. Посао је поверен Општинској управи и радник у Општинској управи доноси решење за свако лице посебно, односно ослобађање од плаћања рачуна за толики део потрошене електричне енергије. Приликом доношења Закона о Социјалној карти се јасно могло видети колико људи има у Социјалној карти и требало би аутоматски да се остварују права на бесплатних 240 КW по домаћинству. Изнето је да би упрошћавање било корисно за сеоска домаћинства, па би једноставнија процедура знатно све олакшала.

 Изнето је мишљење да код повлашћеног купца проблем не лежи у законодавству и уредбама, него у евидентирању лица који треба да буду повлашћени купци. Оснивач Центра за социјални рад је локална самоуправа, она именује директора, даје сагласност на финансијски план, даје сагласност на активности у установи. Поставља се питање да ли на нивоу целе Србије треба да се вуку базе података из локалних Центара за социјални рад да би се утврдило ко је повлашћен купац. Изнето је да у претходних неколико година преко Министарства за државну управу и локалну самоуправу, држава покушава да смањи директне контакте са администрацијом не због пандемије, већ да се олакша грађанима. Председник општине може да да налог референту или саветнику да повуче све базе података који има Центар за социјални рад о лицима који користе социјалну помоћ или дечији додатак, како би се започео поступак за добијање статуса повлашћеног купца. Изнето је мишљење је да је то питање воље да се проблем реши.

 Када су у питању обновљиви извори енергије, изнето је мишљење да није присутан само економски рат за изворе енергената, него и за тржиште енергентима и технологије којима располажу поједине компаније за производњу електричне енергије. Читава политичка расправа води се око те чињенице.

 У одговору на изнета мишљења, сугестије и постављена питања, Дејан Поповић, председник Савета АЕРС, истакао је да су сва питања на месту али да нису сва питања на правој адреси, јер Агенција за енергетику не сме и нема ингеренцију над енергетском политиком државе. Енергетска политика државе је стриктно у ингеренцији Владе и Министарства, а нека од постављених питања су везана за енергетску политику. Одлука о томе да ли ће се затварати термоелектране није у надлежности Агенције. Агенција се бави регулацијом. Агенција није власник предузећа, обавеза Агенције је да укаже на одређене ствари као независно регулаторно тело и не може да води политику. Извршено је раздвајање ЕПС, ЕДС је посебно предузеће чији је оснивач Влада, „Транспортгас“ је раздвојен. Влада је донела Акциони план за раздвајање делатности. „Југорозгасу“ је одузета сертификација из разлога што „Југорозгас Ниш“ није задовољио услове од раздвајања „Југорозгас Београд“. Агенција може кроз сертификацију да констатује да ли су предузећа раздвојена, али нема право да наложи раздвајање Агенција.

 Горан Петковић, члан Савета АЕРС, изнео је да када је реч о плановима развоја, Агенција прати усклађивање у оквиру енергетског система. Када је реч о ценама, често се изговара термин „тржишна цена“ електричне енергије. Тржишна цена електричне енергије у Европи не постоји. Цене електричне енергије се формирају на берзама може се говорити о постојању цена електричне енергије на националном нивоу. У Србији је цена добро избалансирана. Навео је пример Немачке, у којој је цена производње електричне енергије и зависних трошкова производње 14,51 евро, а обрачунате дажбине који иду у буџет је 15,55 евра. У Србији је цена електричне енергије и других зависних трошкова дистрибуције 5,63 динара, а издвајања која иду у буџет су 1,74 динара. Изнето је да свака нација у Европи води своју политику цена електричне енергије и Агенција као регулатор који се бави тим сматра да се води добро избалансирана политика цена електричне енергије у Србији. Истакао је да ће се сваки захтев за поскупљење студиозно разматрати. Када се цена електричне енергије за домаћинства и мале купце сведе на квалитет куповне моћи, јефтинију струју од Београда имају: Стокхолм, Амстердам и Хелсинки. Када је први пут донета Уредба о заштићеном купцу, Министарство рударства и енергетије је организовало упознавање локалних самоуправа. Међутим, проблем који се јавља је најчешће у менталитету, људи са нашег поднебља ретко признају да имају потребу за социјалном помоћи.

 У дискусији су учествовали Верољуб Арсић, Драгомир Карић, Милош Банђур, Зоран Томић, Ненад Крстћ, као и Дејан Поповић и Горан Петковић.

 На основу члана 237. Пословника Народне скупштине, Одбор је Народној скупштини поднео

И З В Е Ш Т А Ј

 Одбор је, у складу са чланом 237. Пословника Народне скупштине, размотрио Годишњи извештај о раду Агенције за енергетику Републике Србије за 2020. годину, који је поднет Народној скупштини на основу члана 39. Закона о енергетици.

 Одбор је утврдио Предлог закључка поводом разматрања Годишњег извештаја о раду Агенције за енергетику Републике Србије за 2020. годину, који подноси Народној скупштини на разматрање и усвајање.

 За известиоца Одбора и представника предлагача на седници Народне скупштине одређен је Верољуб Арсић, председник Одбора.

 ПРЕДСЕДНИК

 Верољуб Арсић

 ПРЕДЛОГ

 На основу члана 8. став 1. Закона о Народној скупштини („Службени гласник РС“, број 9/10) и члана 239. став 3. Пословника Народне скупштине („Службени гласник РС“, број 20/12-пречишћен текст),

 Народна скупштина Републике Србије, на \_\_ седници \_\_\_\_\_\_\_ заседања, одржаној \_\_\_\_\_2021. године, донела је

ЗАКЉУЧAК

поводом разматрања Годишњег извештаја о раду Агенције за енергетику

Републике Србије за 2020. годину

1. Прихвата се Годишњи извештај о раду Агенције за енергетику Републике Србије за 2020. годину.
2. Овај закључак објавити у “Службеном гласнику Републике Србије”.

РС Број \_\_

У Београду, \_\_\_\_ 2021. године

НАРОДНА СКУПШТИНА

 ПРЕДСЕДНИК

 Ивица Дачић

О Б Р А З Л О Ж Е Њ Е

 Правни основ за доношење Закључка садржан је у члану 8. став 1. Закона о Народној скупштини („Службени гласник РС“, број 9/10) и члану 239. став 3. Пословника Народне скупштине („Службени гласник РС“, број 20/12-пречишћен текст).

Чланом 237. ст. 1. и 4. Пословника Народне скупштине предвиђено је да председник Народне скупштине доставља извештаје које су државни органи, организације и тела, у складу са законом, поднели Народној скупштини, народним посланицима и надлежном одбору. Након разматрања извештаја, надлежни одбор подноси извештај Народној скупштини, са предлогом закључка, односно препоруке.

 Чланом 239. Пословника Народне скупштине, предвиђено је да Народна скупштина разматра извештаје из члана 237. ст. 1. и 4. овог пословника и предлог закључка, односно препоруке надлежног одбора, на првој наредној седници. На седницу Народне скупштине позива се представник државног органа, организације, односно тела чији се извештај разматра. Народна скупштина, по закључењу расправе, доноси закључак, односно препоруку, већином гласова народних посланика на седници на којој је присутна већина народних посланика.

 На основу члана 39. Закона о енергетици („Службени гласник РС“, бр. 145/14 и 95/18 др. закон и 40/21), Савет Агенције за енергетику Републике Србије подноси Народној скупштини најмање једном годишње извештај о раду Агенције. Годишњи извештај за претходну календарску годину подноси се најкасније до 31. маја сваке године.

 Савет Агенције за енергетику Републике Србије поднео је Народној скупштини редован годишњи Извештај о раду за 2020. годину, који је Одбор за привреду, регионални развој, трговину, туризам и енергетику размотрио на седници Одбора, одржаној 2. јула 2021. године. Седници је присуствовао Дејан Поповић, председник Савета Агенције за енергетику Републике Србије.

 Одбор је, у складу са чланом 237. став 4. Пословника Народне скупштине, поднео Народној скупштини Извештај са Предлогом закључка који је утврдио на седници Одбора, ради разматрања и усвајања.

 На основу члана 8. став 3. Закона о Народној скупштини, закључци Народне скупштине објављују се у „Службеном гласнику Републике Србије“.

 Седница је закључена у 12 часова и 15 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Верољуб Арсић